પછી તો ચાંદની પોતાની ભૂમિકા પ્રત્યે સજાગ બનતી ગઈ. એના નામ પર પ્રોજેક્ટ લોન્ચ થઈ ભવ્ય સફળતા પામતા. કારકિર્દીના પ્રથમ દાયકામાં ત્રણ ત્રણ બેકઅપ્સ પછી હવે એને લવ-લફરાંની પણ જરૂર ન વર્તાતી. મિડિયા સાથે એ સંયત રહેતી. બધાને એ ઉષ્માસભર લાગતી, પણ અંતરંગ કોઈ જોડે થતી નહિ. પોતાની પ્રાઇવસી, પોતાની સ્પેસ જાળવતાં એને આવડતું. પરફેક્શનને કારણે વિધિવત્ તાલીમ લીધા વિના એ ડાન્સક્વીન ગણાતી. શીખેલું આત્મસાત્ કરવામાં એની માસ્ટરી હતી. પછી તો એ ઇંગ્લિશ પણ વાંચતી-લખતી થઈ, ડિગ્નિફાયડ રહેવાનું એને કોઈએ શીખવવું ન પડ્યું.